Document ID: 32013D0752

KOMMISSIONENS GENNEMFØRELSESAFGØRELSE
af 11. december 2013
om ændring af beslutning 2006/771/EF om samordning af frekvensressourcer til kortdistanceudstyr og om ophævelse af beslutning 2005/928/EF
(meddelt under nummer C(2013) 8776)
(EØS-relevant tekst)
(2013/752/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 3, og
ud fra følgende betragtninger:
(1)
Kommissionens beslutning 2006/771/EF (2) samordner de tekniske vilkår for frekvenser til et bredt udvalg af kortdistanceudstyr, herunder alarmer, udstyr til lokal kommunikation, døråbnere, medicinske implantater og intelligente transportsystemer. Kortdistanceudstyr er typisk massemarkedsprodukter og/eller bærbare produkter, som nemt kan tages med over og anvendes på tværs af grænserne; forskellige frekvensadgangskrav udgør derfor en begrænsning af den frie bevægelighed, øger produktionsomkostningerne og skaber risiko for skadelig interferens i forhold til andre radioapplikationer og -tjenester.
(2)
Europa-Parlamentets og Rådets afgørelse nr. 243/2012/EU af 14. marts 2012 om indførelse af et flerårigt radiofrekvenspolitikprogram (3) pålægger medlemsstaterne i samarbejde med Kommissionen at fremme kollektiv og delt brug af frekvensressourcer, hvor det er hensigtsmæssigt, med henblik på øget effektivitet og fleksibilitet.
(3)
På grund af kortdistanceudstyrs tiltagende betydning for økonomien og den hurtige udvikling i teknologien og samfundsbehovene kan der fremkomme nye anvendelsesområder for kortdistanceudstyr. Sådanne anvendelser forudsætter jævnlige ajourføringer af frekvenssamordningsvilkårene.
(4)
Den 5. juli 2006 gav Kommissionen i henhold til artikel 4, stk. 2, i beslutning 676/2002/EF Den Europæiske Konference af Post- og Teleadministrationer (CEPT) permanent mandat til at ajourføre bilaget til beslutning 2006/771/EF i takt med den teknologiske og markedsmæssige udvikling inden for kortdistanceudstyr.
(5)
Kommissionens beslutning 2008/432/EF (4) og 2009/381/EF (5), Kommissionens afgørelse 2010/368/EU (6) samt gennemførelsesafgørelse 2011/829/EU (7) har allerede medført ændringer i de samordnede tekniske vilkår for kortdistanceudstyr, der er omfattet af beslutning 2006/771/EF, ved at ajourføre bilaget til denne.
(6)
Den rapport (8), som CEPT fremlagde for Kommissionen i marts 2013 som svar på det nævnte mandat, informerede om resultaterne af den ønskede undersøgelse af kategorierne under »type kortdistanceudstyr« og »andre brugsrestriktioner« i bilaget til beslutning 2006/771/EF og rådede Kommissionen til at ændre en række tekniske aspekter i bilaget.
(7)
Af resultaterne af mandatet fremgår det, at der for kortdistanceudstyr på ikke-eksklusivt og delt grundlag er behov for på den ene side retssikkerhed for så vidt angår mulighederne for at anvende delte frekvensressourcer, hvilket kan opnås gennem forudsigelige tekniske vilkår for deling af harmoniserede frekvensbånd, som sikrer en pålidelig og effektiv udnyttelse af harmoniserede frekvensbånd. På den anden side har kortdistanceudstyr også behov for, at der er tilstrækkelig fleksibilitet, som giver plads til en lang række forskellige anvendelser, så fordelene ved trådløs innovation i EU kan udnyttes bedst muligt. Det er derfor nødvendigt at harmonisere fastlagte tekniske anvendelsesvilkår, så skadelig interferens undgås, og for at sikre størst mulig fleksibilitet, samtidig med at en pålidelig og effektiv udnyttelse af frekvensbåndene til kortdistanceudstyr fremmes.
(8)
Med afskaffelsen af begrebet »type« kortdistanceudstyr og harmonisering af kategorier af kortdistanceudstyr imødekommes disse behov. To slags kategorier vil hver især skabe et forudsigeligt frekvensdelingsmiljø for en hel gruppe kortdistanceudstyr. Kortdistanceudstyret i disse kategorier grupperes enten på grundlag af lignende tekniske mekanismer for frekvensadgang eller på grundlag af fælles anvendelsesprofiler, som bestemmer den forventede belægningstæthed.
(9)
Kategoriernes omfang, som er defineret i det tekniske bilag, giver brugerne forudsigelighed for så vidt angår, hvilket andet kortdistanceudstyr der må bruge samme frekvensbånd på et ikke-eksklusivt og delt grundlag. I henhold til Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (9) (direktivet om radio- og teleterminaludstyr) bør fabrikanterne inden for kategorierne sørge for, at kortdistanceudstyr i praksis ikke giver skadelig interferens for andre kortdistancesystemer.
(10)
I de specifikke frekvensbånd, som er omfattet af denne beslutning, fastlægger kombinationen af harmoniserede kortdistanceudstyrskategorier og de tekniske anvendelsesvilkår (frekvensbånd, effektgrænse/feltstyrkegrænse/effekttæthedsgrænse, yderligere parametre og andre brugsrestriktioner) et harmoniseret frekvensdelingsmiljø, så det er muligt for kortdistanceudstyr at dele anvendelsen af frekvenser med hinanden på et ikke-eksklusivt grundlag, uanset formålet med en sådan anvendelse.
(11)
For at sikre retssikkerheden og forudsigeligheden af sådanne harmoniserede frekvensdelingsmiljøer vil brugen af harmoniserede bånd, enten af kortdistanceudstyr, som ikke hører under en harmoniseret kategori eller i henhold til mindre restriktive tekniske parametre, kun blive tilladt i det omfang, dette ikke bringer de relevante frekvensdelingsmiljøer i fare.
(12)
Den 6. juli 2011 udstedte Kommissionen et yderligere mandat til CEPT i henhold til artikel 4, stk. 2, i beslutning 676/2002/EF om at foretage de nødvendige tekniske undersøgelser til støtte for en mulig revision af Kommissionens beslutning 2005/928/EF af 20. december 2005 om harmonisering af frekvensbåndet 169,4-169,8125 MHz i Fællesskabet (10) for at sikre en effektiv udnyttelse af det harmoniserede frekvensområde i henhold til samme beslutnings artikel 5.
(13)
I rapporten fra juni 2012 (11) som svar på ovennævnte andet mandat, rådede CEPT Kommissionen til at indlemme bestående og yderligere harmoniseringsforanstaltninger for laveffekt/kortdistanceudstyr i 169 MHz-båndet i den kommende ændring af bilaget til beslutning 2006/771/EF for at gøre det harmoniserede frekvensområde (169,4-169,8125 MHz) mere synligt og gennemskueligt.
(14)
Med udgangspunkt i CEPT's arbejde er det muligt at strømline vilkårene for kortdistanceudstyr. Harmoniseringen af vilkårene for frekvensadgang vil opfylde målet i afgørelsen om radiofrekvenspolitikprogrammet om at fremme den kollektive brug af frekvenser i det indre marked for kategorier af kortdistanceudstyr.
(15)
Bilaget til beslutning 206/771/EF bør derfor ændres, og beslutning 2005/928/EF bør ophæves.
(16)
For at sikre, at frekvensressourcerne udnyttes effektivt, og at skadelig interferens undgås, bør udstyr, der anvendes på de vilkår, der er fastsat i denne afgørelse, også være i overensstemmelse med direktivet om radio- og teleterminaludstyr; overensstemmelsen skal påvises ved opfyldelse af harmoniserede standarder eller ved hjælp af alternative procedurer for overensstemmelsesvurdering.
(17)
Foranstaltningerne i denne afgørelse er i overensstemmelse med Frekvensudvalgets udtalelse -
VEDTAGET DENNE AFGØRELSE:
Artikel 1
I artikel 2 i beslutning 2006/771/EF tilføjes følgende nummer:
»3) »kategori kortdistanceudstyr«: en gruppe kortdistanceudstyr, hvor anvendelsen bygger på tekniske frekvensadgangsmekanismer, som ligner hinanden, eller på fælles anvendelsesprofiler.«
Artikel 2
Artikel 3 i beslutning 2006/771/EF affattes således:
»Artikel 3
1. Medlemsstaterne udpeger frekvensbånd til de forskellige kategorier kortdistanceudstyr på de særlige vilkår og inden for de frister, der er anført i bilaget til denne beslutning, og stiller dem til rådighed på et ikke-eksklusivt, ikke-interferensskabende og ikke-beskyttet grundlag.
2. Uanset bestemmelserne i stk. 1 kan medlemsstaterne anmode om at kunne nyde godt af frekvenspolitikbeslutningens artikel 4, stk. 5.
3. Denne beslutning begrænser ikke medlemsstaternes ret til at tillade brugen af frekvensbåndene i henhold til mindre strenge vilkår eller tillade, at de bruges af kortdistanceudstyr, som ikke hører under den harmoniserede kategori, forudsat at dette ikke forhindrer eller mindsker mulighederne for kortdistanceudstyr i en sådan kategori at benytte sig af det passende sæt harmoniserede tekniske og driftsmæssige vilkår, jf. bilaget til denne beslutning, som giver mulighed for, at kortdistanceudstyr i samme kategori kan dele anvendelsen af en bestemt del af frekvensbåndet på et ikke-eksklusivt grundlag og til forskellige formål.«
Artikel 3
Bilaget til beslutning 2006/771/EF erstattes af teksten i bilaget til nærværende afgørelse.
Artikel 4
Beslutning 2005/928/EF ophæves.
Artikel 5
Medlemsstaterne aflægger beretning til Kommissionen om gennemførelsen af denne afgørelse senest den 1. september 2014.
Artikel 6
Denne afgørelse er rettet til medlemsstaterne.
Udfærdiget i Bruxelles, den 11. december 2013.

Labels: 7
12